Vivianne Miedema

**Anna Margaretha Marina Astrid** "**Vivianne**" **Miedema** (peleto ya se-Dutch: [ˈɑnaː mɑrɣaːˈreːtaː maːˈrinaː ˈʔɑstrɪt ˈmidəmaː]; yo o tshotsweng ka Phukwi a le lesome le botlhano ka 1996) ke motshameki wa moporofeshenale yo o tshamekileng e le motshameka pele kwa setlhopheng sa kgwele ya dinao ya bomme sa Arsenal le setlhopha sa bosetshaba sa Netherlands. O tshameketse gape le ditlhopha tsa Bayern Munich and SC Heerenveen.

O nna a supiwa gantsi ele mongwe wa batshameka pele ba ba gaisang mo kgweleng ya dinao ya bomme, Miedema ke ene yo o digogang kwa pele mo go noseng dino kwa FA WSL ebile gape o nositse dino go gaisa batshameki botlhe mo seemong sa mafatshetshefatshe kwa setlhopheng sa Netherlands, go akaretsa ditlhopha tsa bomme le borre. O fentse UEFA Women's Euro ka 2017 le setlhopha sa bosetshaba sa Dutch, bommampodi jwa Frauen-Bundesliga gabedi ka go tlhomagana le Bayern Munich ka 2015 le 2016, le 2018-19 bommampodi jwa FA WSL le Arsenal. Ka 2019, a etelela Netherlands go fetsa mo maemong a bobedi kwa 2019 FIFA Women's World Cup kwa France. 

Miedema o fentse seetsele sa BBC Women's Footballer of the Year ka Ngwanatsele wa 2021. Ka 2020, o ne a kaiwa e le motshameki wa ngwaga wa kgwele ya bomme kwa London Football Awards le Football Writers' Association ya kwa Enyelane. O  ne a kaiwa e le PFA Women's Players' Player of the Year ka 2019. O ne a tlhophiwa mo lenaaneng la Ballon d'Or Féminin kwa 2019, 2021, le 2022. O ne a tsenngwa mo go ba ba kwa godimo ba ba lesome mo *The 100 Best Female Footballers In The World* ya *The Guardian* ka 2017, 2019, 2020, 2021, le 2022. 

## Botshelo jwa pele
A tshotswe ebile a godisediwa kwa Hoogeveen, Miedema o godile a lebelela rraagwe a tshameka kgwele ya dinao mme ya re a le dingwaga tse tlhano le ene a simolola go e tshamekwa kwa setlhopheng sa HZVV kwa motseng o a tlholegang teng. Kgopolo ya gagwe ya ntlha ya go tshameka kgwele ya dinao e akaretsa meno a gagwe a a fa pele a mabedi a kgolwa ke motshwara dinno yo monnye fa a le dingwaga tse thataro. E ne ele monosa dino wa kgapetsakgapetsa go tswa bonyennyaneng ebile a tshamekela ditlhopha tsa basimane. Fa baganetsi ba tshega fa ba bona mosetsana mo lebaleng, ne go mo gwetlha go nosa dinno tse dintsi, mo a neng a go dira gantsi. Morago ga dingwaga a tshamekela HZVV, o ne a inaakanya le VV De Weide ka 2009 mme a nna koo go fitlhela ka 2011.

Le borraagwe le kgaitsadie yo monnye Lars, Miedema o ne a tsamaya gantsinyana go ya kwa Rotterdam dikhilomithara di le 190 (120 mi) go ya go lebelela Feyenoord e tshameka. Fa a le dingwaga dile lesome le bone, Miedema o ne a pateletswa go dira tshwetso ya gore a o batla go tswelela a tshameka le ditlhopha tsa basimane ko a neng a twaetse go ba fenya, kana a fetolele kwa go tshamekeng kwa liking e e kwa godimo ya bomme.

## Tiro ya setlhopha
**2011–2014: SC Heerenveen**

Fa a sena go amogela taletso go tswa kwa  SC Heerenveen, Miedema a saena tumalano ya porofeshionale ya gagwe ya ntlha a le dingwaga tse lesome le bone mme a iphitlhela a tshameka mo  Eredivisie, liki e kgolo ya basadi ba maDutch, le batshameki ba ba neng ba le batona mo go ene go menaganye. O dirile tshimologo ya gagwe ye kgolwane a le dingwaga tse lesome le botlhano mo motshamekong kgatlhanong le  FC Utrecht ka Lwetse a le gabedi ka 2011, a fetoga go nna motshameki yo monyenyane go gaisa mo liking eo. Mo setlheng sa gagwe sa ntlha sa 2011–12 Eredivisie, a nosa dino tse lesome mo metshamekong e le lesome le botlhano a nosetsa Heerenveen, se se neng sa fetsa kwa mogatleng mo ditlhopheng tse supa. Le fa e ne e le mosha, o ne a arogana sekgele sa go nna monosi wa dinno wa bobedi kwa godimo mo liking eo.

Ka 2012–13, a tshameka mo liking e ntsha ya go kgabaganya melelwane ya BeNe League, a tokafatsa palogotlhe ya dino tsa gagwe go ya kwa dinong tse masome a mabedi le bosupa mo metshamekong e le masome a marataro. Dino tsa gagwe tse masome a mane le bongwe mo metshamekong e le masome a mabedi le borataro kwa Heerenveen mo liking ya BeNe mo setlheng sa 2013–14 tsa mo tisetsa tlotla ya monosi yo o kwa godimo a le dingwaga tse lesome le bosupa. Palogotlhe ya dino tsa gagwe e ne e feta ya yo o motshameki yo o mo  tlhatlhamang ka dinno di le lesome le botlhano.

**<big>2014–2017: Bayern Munich</big>**
left|thumb|370x370px|Miedema with Bayern in November 2016
Ditlhopha tse di farologanyeng di le masome a mararo le boferabongwe di ne tsa batlisisa ka go saena Miedema pele ga a saena tumalano ya dingwaga tse tharo le Bayern Munich mo liking e kgolo ya Jeremane, ya  Frauen-Bundesliga ka Seetebosigo wa 2014. Mo setlheng sa  2014–15 ene e le karolo ya setlhopha sa Bayern se se neng sa tlhoka go fenngwa mo Bundesliga sabo sa fenya bosimega e le lantlha fa e sale ka 1976. Miedema o nositse nno ya gagwe ya ntlha ya liki kwa Jeremane ka Phalane a le ga tlhano 2014 mo motshamekong kgatlhanong le MSV Duisburg, a isa Bayern kwa phenyong ya dino tse thataro go lefela.  Mo motshamekong kgatlhanong le  SGS Essen ka Ngwanatsele a le maasome a mararo, Miedema a kgagoga bokwantle ja lenyenyana mo go neng ga dira gore a nne kwa ntle ga lebala lebakanyana. O ne a tlhagelela gape mo liking ya Jeremane ka Tlhakole a le masome a mabedi le bobedi ka 2015 kgatlhanong le VfL Wolfsburg, a nosa gape mo motshamekong o o latelang, kgatlhanong le Bayer Leverkusen. Miedema a fetsa setlha seo ka dino di le supa mo metshamekong e le lesome bosupa. A thusa Bayern Munich go sireletsa bommampodi mo setlheng se se lateng ka dino di le lesome le bone mo metshamekong e le masome a mabedi le bobedi. 

Miedema o ne a sa itumella mo dikgweding tsa ntlha tsa gagwe tse tharo kwa Jeremane ka o ne a sa kgone go bua seJeremane kana sekgoa. Le fa a ne a go fenya mathata ao, o ne ya re moragonyana a sa kgotsofalele tiriso ya dikgwele tse ditelele ya Bayern. Ka setlha sa Frauen-Bundesliga sa  2016–17, Miedema a nosa dino tse lesome le bone mo metshamekong e le masome a mabedi le bobedi mme Bayern e ne ya tlosiwa ke VfL Wolfsburg mo bosimegeng. O ne aoketsa ka dinno di ferabobedi mo UEFA Champions League ya 2016–17 fa Bayern e goroga kwa di quarter-finaleng, kwa ba neng ba betswa  4–1 palogotlhe ke Paris Saint-Germain. Miedema e ne e le monosi yo o kwa godimo wa setlha seo sa Champions League.

Miedema o ne a tsena mo dipuisanong tsa ditumalano le ditlhopha tse dingwe tse di kwa godimo kwa Yuropa le Amerika ka 2017. Le fa Bayern e nne e batla gore a nne, ba ne ba sa ipaakanyetsa go ka tlhatlhamolola ka fa ba duelang ka teng. Le fa motsamaisi Karin Danner a ne a eteletse pele dipuisano tse di thata le Miedema, o ne a inneela mo go tsamaeng ga gagwe: "o ne a batla go fetoga mme rona re ne re sa batle go tlhatlhamolola ka fa re duelang ka teng kwa bofelong." Bayern e ne ya kwadisa balekane ka ene ebong Jill Roord le Lineth Beerensteyn go mo emisetsa.

**<big>2017–2024: Arsenal<br /></big>**Ka Motsheganong wa 2017, Miedema a fudugela kwa setlhopheng sa seesemane sa Arsenal.  Ka  Phalane a le masome a mabedi le boferabongwe, a nosa nno ya gagwe ya ntlha ya FA Women's Super League (FA WSL) kwa Arsenal mo motshamekong kgatlhanong le Everton mo motsotsong wa masome a mabedi le boraro. Mo motshamekong kgatlhanong le Liverpool, a nosa nno ya go bula motshameko mo motsotsong wa masome a mabedi le boferabongwe abo a thusa Dominique Janssen go nosa ya gagwe ya motsotso wa masome a mane le boferabongwe ba isa Arsenal kwa phenyong ya dino tse tharo go lefela. Miedema a fetsa setlha sa 2017–18 ka dino tse nne mo metshamekong e le lesome le bongwe e a e tshamekileng, e e neng e akaretsa go simolola metshameko e ferangbongwe. Arsenal e ne ya fetsa mo maemong a boraro mo setlheng sa tlwaelo ka rekote ya 11–3–4. Setlhopha seo se ne sa fenya FA WSL Cup ya setlha sa 2017–18, Miedema a nosa nno e e neng e fenya motshameko o o wa makgaolakgang mo phenyong ya nno go lefela kgatlhanong le Manchester City.
thumb|Miedema during a match for Arsenal, February 2020
Mo motshamekong wa ntlha wa setlha sa 2018–19, Miedema a nosa dino tse tharo fa Arsenal e fenya Liverpool ka nno tse tlhano go lefela. O ne a tsisa palogotlhe ya dinno tsa gagwe ko dipalong tse di menaganeng gabedi fa a nosa nno tse pedi kgatlhanong le Bristol City fa Arsenal e fenya ka nno tse nne go lefela. Miedemma o feditse setlha seo ele monosi wa dino yo o kwa godimo ka dino tse masome a mabedi le bobedi mme a bidiwa e le motshameki yo o tlhophilweng ke batshameki ka ene wa PFA Women. Arsenal ya fetsa mo maemong a  ntlha mo setlheng sa tlwaelo ka rekote ya  20–2–0, seo se kaa nako ya ntlha ya setlhopha seo se fenya bommampodi fa e sale ka 2012. 

Ka Phalane a le lesome le borataro 2019, Miedema a nosa dino di le nne fa Arsenal e fenya Slavia Praha ka dinno di le tlhano go lefela mo UEFA Champions League ya 2019–20. Malatsi a le matlhano a a latelang, o ne a tsenngwa mo lenaaneng le lekhutshwane la Ballon d'Or Féminin la 2019, kwa a ileng a bona maemo a botlhano.

Ka setlha 2019–20, o ne a nosa dino tse lesome le borataro mo metshamekong e le lesome le bone. Miedema o ne a le botlhokwa thata mo phenyo e tona go di feta tsotlhe mo ditsong tsa WSL ka Sedimonthole a rogwa 2019 – mo dinnong tse lesome le bongwe tse Arsenal e neng ya di nosa kgatlhanong le Bristol City, o ne a nosa tse thataro mme gape a rulaganya tse nne. Ya bo lesome le bongwe e ne e le yone fela e a neng a sa amege mo go yone; o ne a se mo lebaleng fa e nosiwa. FA e ne ya kgaosetsa setlha seo ka ntata ya segajaja sa COVID-19, ba swetsa kgaisanyo eo ka dintlha motshameko mongwe le mongwe. Arsenal ya fetsa mo maemong a boraro ka rekote ya 12–3–0 ebile ba tshameka mo koping ya FA WSL ya 2019–20, kwa ba feletseng ba latlhegelwa  2–1 kgatlhanong le Chelsea kwa makgaolakgannyeng a FA Women's League Cup ya 2020.

Ka Phalane a le lesome le boferabobedi 2020, Miedema o ne a nna motshameki wa ntlha go nosa dino tsa WSL  tse masome a matlhano, a feta mo tseleng rekote ya liki eo ya nako tsotlhe ya dino tse masome a mane le boferabongwe (e e neng e beilwe ke Nikita Parris) fa a nosa dino tse tharo mo phenyong ya 6–1 kgatlhanong le Tottenham Hotspur. Ka Tlhakole a supa 2021, motshameka pele wa Manchester City Ellen White ya nna e nne monosi wa dino wa nako tshotlhe yo o gaisang, a sena go nose dino tse masome a matlhano le botlhano go tsa ga Miedema tse masome a matlhano le bone. Ka Mopitlo a supa, Miedema a feta White mo tseleng gape, a nositse tse masome a matlhano le borataro. Mo dinong tsa ga Miedema tsa ntlha tse masome a matlhano le bobedi, o nositse masome a mararo le bone ja tsone ka lenao la gagwe la moja, tse lesome le bone ka la molema, le tse nne ka tlhogo. Dipe mo dinnong tseo di nositswe ka tlhago ya penaliti. Mo magareng a dipalo, o nositse gangwe mo metsotsong e le masome a ferabongwe le boraro, fa a tshwantshanngwa le e le lekgolo le metso e le masome a supa le bongwe ya ga Parris.

Ka 2021 Lwetse a ferabongwe, Miedema a nosa nno ya gagwe ya bo lekgolo ya Arsenal, a nosa dino tse tharo mo phenyong ya nno tse nne go lefela la Slavia Prague mo motshamekong wa go ipatlela phatlha kwa Champions League. Miedema o tlhokile metshameko e le lekgolo le lesome mo dikgaisanong tsotlhe go goroga kwa legatong leo. Ka Ngwanatsele wa 2021 o ne a nna motshameki wa ntlha mo ditsong tsa WSL go nosa kgatlhanong le setlhopha sengwe le sengwe se a kileng a lebagana naso, morago ga go nosa kgatlhanong le Manchester United. 

Ka Motsheganong wa 2022 malatsi a le masome a mabedi, Miedema a bega fa a okeditse tumalano ya gagwe le Arsenal.  O ne a nnile le dipuisano le Barcelona le Paris Saint-Germain ba ba neng ba eletsa go mo saena. O ne a re go fenya bommampodi le Arsenal go ka raya go le gontsi mo go ene go na le go tsena mo setlhopheng se se setseng se fenya bommampodi. Tumalano eo e e madi mantsi e ntshae ne ya mo dira motshameki wa mme yo o duelwang kwa godimo kwa Enyelane. 

Ka Sedimonthole a le lesome le botlhano wa 2022, Miedema a tswa mo motshamekong wa UEFA Champions League kgatlhanong le Lyon ka nako ya go ikhutsa ka kgobalo, e ka Sedimonthole a le lesome le boferabongwe e neng ya rurifadiwa fa e le go kgaoga mosiha wa anterior cruciate. O ne a solofetswe go dirwa loaro le go tlolwa ke metshameko mo sebakeng se se leele. O ne a dira iponagatso ya gagwe ya ntlha morago ga kgobalo ka Phalane a le masome a mabedi le bobedi wa 2023, a tsena a emisetsa yo mongwe mo karolong ya bobedi mo phenyong ya 2–1 kgatlhanong le Bristol City. O nositse nno ya gagwe ya ntlha morago ga kgobalo ka Firikgong a le masome a mabedi le boferabongwe 2024 mo phenyong ya nno tse pedi go lefela la Liverpool. Fa Mopitlo a rogwa go ne ga begiwa fa a tlhokana le loara le le seng kalo la lengole le le tla a mo paledisang go tshameka dibekenyana. O ne a boa ka Moranang a le masome a mabedi le bongwe mo phenyong ya nno tse tharo go lefela kgatlhanong le Leicester City.

Ka Motsheganong a  le lesome le boraro 2024, Arsenal ya netefatsa fa Miedema a tla tlogela setlhopha seo kwa bofelong ja setlha sa 2023–24 fa tumalano ya gagwe e fela.

## Tiro ya boditshabatshaba
**<big>Bonana</big>**

Ka Phalane wa 2012, Miedema o ne a roba rekote ya go nosa dino ya setlhopha sa Netherlands sa U-17, fa a nosa dino tse thataro kgatlhanong le Montenegro go tswa fa a nosa di ferabobedi kgatlhanong le Kazakhstan kwa kgaisanyong e potlana ya go ipatlela phatlha kwa UEFA Under-17 ya 2013. Dinno tse di ferangbobedi mo phenyong ya 15–0 kgatlhanong le Kazakhstan di ne tsa baa rekote ya kgaisano eo ya dinno tse di nositsweng mo motshamekong o le mongwe, dinno tse nne gape mo motshamekong o o latelang kgatlhanong le Ukraine tsa mo dira monosi wa dino yo o kwa godimo wa nako tsotlhe mo kgaisanong ya UEFA ya basadi ya UEFA Under-17. O nositse palogotlhe ya dino tse masome a mabedi le bobedi fa a tshamekela U-17, mo diponagalong tsa gagwe tse lesome le bongwe fa gare ga Phalane 2011 le Phalane 2012. 

Ka Mopitlo wa 2013, Miedema a simolola tshameko mo setlhopheng sa Netherlands sa under-19, a simolola ka tatlhegelo ya 3–1 kgatlhanong le Iceland. Ka kgaisano ya 2014 ya UEFA Under-19, o ne a le botlhokwa thata mo katlegong ya baDutch, dinno tsa gagwe tse thataro mo kgaisanong tsa isa Netherlands kwa bommampoding ja yone ja ntlha mo kgweleng ya dinao ya bomme. O ne a nosa dino tse tharo mo phenyong ya 4–0 ya sekamakgaolakgang ba fenya Republic of Ireland, le nno e le nosimo phenyong ya makgaolakgang ba fenya Spain. E ne e le ene monosi yo o gaisitseng mo kgaisanong eo ka molelwane wa dino tse nne ebile a tsaa tlotla ya Golden Player e e neng e fiwa ke UEFA ba e fa motshameki yo o gaisitseng mo kgaisanong eo. E setse e le motshameki wa setlhopha se segolo sa bosetshaba, o ne a fetsa tiro ya gagwe ya bosetshaba ka dino tse supa mo iponagatsong tse lesome. 

**Bogolo**
[thumb|Miedema (right) playing for the Netherlands during the [:en:UEFA_Women's_Euro_2017|UEFA Women's Euro 2017]]
Ka Lwetse a le masome a mabedi le borataro ka 2013, Miedema a simolola tshameko kwa setlhopheng sa setshaba sa Netherlands. O tsene mo leemong la ga Lieke Martens mo phenyong ya 4–0 mo motshamekong wa go ipatlela phatlha kwa sejaneng sa lefatshe sa FIFA sa 2015 le setlhophana sa botlhano sa UEFA kgatlhanong le Albania kwa Tirana. Kgwedi moragonyana a nosa dino tsa gagwe tsa ntlha tsa maemo a magolo, a nosa dino tse tharo mo metsotsong e le lesome le borataro, fa Netherlands e fenya Portugal 7–0 mo motshamekong wa go ipatlela phatlha kwa sejaneng sa lefatshe sa FIFA sa 2015 le setlhophana sa botlhano sa UEFA. 

Ka Phalane 2014, Miedema a tshameka seabe sa botlhokwa mo phenyong ya motshameko wa go iponna phatlha kwa sejaneng sa lefatshe kgatlhanong le Scotland. Mo legatong lantlha kwa Tynecastle Stadium, tlhago ya gagwe e telele ya kgopiwa ke motshwaradino wa Scotland Gemma Fay pele ga Martens a nosa kgwele e e neng e bowa. MaDutch ba ne ba fiwa tlhago ya penaliti fa Miedema a sena go  kgopakgopediwa ke Frankie Brown mo lebokosong. Manon Melis a nosa tlhago eo ya penaliti a isa maDutch kwa phenyong ya 2–1 pele ga legato la bobedi in Rotterdam. 

Mo motshamekong wa bofelo wa go ipatlela phatlha kgatlhanong le Italy, Miedema a nosa dino tsotlhe tsa Dutch fa Netherlands e fenya ka palogotlhe ya 3–2 mme ba fetela kwa sejaneng sa lefatshe sa 2015. O ne a fetsa e le ene monosi wa dino tse di kwa godimo gotlhegotlhe mo metshamekong eo ya go ipatlela phatlha ka dino tse lesome le borataro. Mokatisi Rojer Reijners o ne a galaletsa tlholego ya ga Miedema ya go feleletsa. Le fa a ne a santse a le mosha, o ne a kaiwa fa e le motshameka pele yo o abetsweng thata wa Yuropa pele ga Netherlands e iponna phatlha e le lantlha ka FIFA Women's World Cup. Fa a le dingwaga tse lesome le boferabobedi, dino tsa gagwe tse lesome le borataro tssa metshameko ya go ipatlela phatlha di ne tsa lekana le tsa rekote ya pele e e neng e beilwe ke Adriana Martin mme ya baya Miedema e le monosi yo o ko godimo wa bosupa mo ditsong tsa dikgaisano tsa boditshaba tsa basadi tsa UEFA. 

Miedema o gorogile kwa makgaolakgannyeng kwa Canada ka tlhogo e e opang thata le lenao le le gobetseng.  Le fa go ne go solofetswe thata, yo o neng a se mo seemong Miedema a palelwa ke go boeletsa fomo ya gagwe ya pele ga kgaisano abo a palelwa ke go nosa fa Netherlands e fetela kwa karolong ya tsa bofelo tse lesome le borataro ka go fetsa mo maemong a boraro mo setlhophaneng sa bone, mme ba latlhegelwa ka dino tse pedi go e le kgatlhanong le Japan. O ne a kgobiwa marapo ke go tlhoka go tisetswa dikgwele se se neng sa fokotsa ditshono tsa gagwe tsa go ka nosa. Dingwaga tse pedi moragonyana ga foo, Miedema a dumalana le gore kgatelelo e e neng e le mo go ene ka sejana sa lefatshe sa 2015 e ne e utwala e tlhakatlhakanya tlhogo, mme o ne a itumedisitswe ke gore bangwe ba batshameki ba maDutch ba ba nang le talente ba ne ba epologa morago go fokotsa tebo e ntsi e e neng e le mo go ene. Ka 2022 o ne a senola fa a ratile go tlogela kgwele ya porofeshionale morago ga makgaolakgang a sejana sa lefatshe sa 2015.  

Ka 2017 UEFA European Championship a tswelela a tswerefala ka fa tlase ga kgatelelo, a nosa fa batshegetsi ba fenya Enyelane mo sekamakgaolakgannyeng ka dino tse tharo go lefela. Miedema o ne a nosa gape dino tse pedi mo makgaolakgang kgatlhanong le Denmark, se se neng se lekane go ka a fa maDutch sekgele sa ntlha sa bone sa Euro. Morago ga kgaisano eo, setlhopha sotlhe se ne sa tlotliwa ke Prime Minister Mark Rutte le tona wa tsa metshameko Edith Schippers ebile ba dirwa bagale ba Order of Orange-Nassau. 

Ka Seetebosigo a le lesome le botlhano 2019, Miedema ya nna monosi yo o kwa godimo wa nako tsotlhe wa setlhopha sa setshaba sa Netherlands sa bomme morago ga go nosa nno ya gagwe ya masome a marataro mo phenyong ya dino tse tharo go e le nngwe kgatlhanong le Cameroon kwa sejaneng sa lefatshe sa 2019 kwa France. O ne a feta rekote e e neng e tshwerwe ke Melis ebile a oketsa ketelelo pele ya gagwe fa godimo ga monosi wa dino wa setlhopha sa borre, Robin van Persie. Ka phenyo ya Netherlands ya 2–0 kwa di quarter-finaleng kgatlhanong le Italy, a nosa dino tsotlhe, a bidiwa e le ene motshameki wa motshameko o o, ebile a is setlhopha sa maDutch kwa sekamakgaolakgang a sejana sa lefatshe e le lantlha. Tiragatso ya ga Miedema go ralala kgaisano e ne ya nna botlhokwa thata mo go iseng Netherlands kwa makgaolakgang, kwa ba ileng ba fenngwa  2–0 ke basireletsi ba sejana ebong Amerika. 

Kwa diolimpiking tsa selemo sa 2020 tse di neng di tshwaretswe kwa Tokyo ka 2021, Miedema a roba rekote ya di Olympic ka go nosa dino tse some mo metshamekong e le mene. Mo metshamekong ya ditlhophana o ne a nosa gane kgatlhanong le Zambia mme a nosa gabedi kgatlhanong le Brazil le kgatlhanong le China. Mo quarter-finaleng kgatlhanong le Amerika, motshameko wa gagwe wa bo lekgolo wa Netherlands, Miedema o ne a nosa dino tsotlhe tsa maDutch mo malekeng a bobedi-bobedi. Mo tlhagong ya dipenaliti, motshwaradino wa Amerika Alyssa Naeher a thiba penaliti ya ga Miedema, mme maDutch ba ntshiwa. 

Mo motshamekong wa ntlha wa 2022 UEFA European Championship kwa Enyelane kgatlhanong le Sweden, Miedema a tsaya bokapotene fa Sari van Veenendaal a tswa mo lebaleng ka ntata ya kgobalo. Miedema a tlolwa ke metshameko e mebedi ya ditlhophana ka ntata ya bokoa jwa COVID-19. O ne a apara lebante la lebogo la mokapotene gape mo motshamekong wa quarter-finale kgatlhanong le France, o Netherlands e neng ya latlhegelwa ka nno go lefela. 

Miedema o ne a palelwa ke go tsenelela sejana sa lefatshe ka 2023 morago ga go kgagoga mosiha wa anterior cruciate ka Sedimonthole wa 2022.

## Tsela ya tshameko
Miedema o godile a morotloetsi wa Feyenoord mme a tsamaisa tshameko ya gagwe jaaka Robin van Persie. Fa e le moDutch ebile a apara nomore ya lesome kwa Bayern Munich o ne a tshwantshanngwa le Arjen Robben. Mmegadikgang David Winner, mokwadi wa buka ka ga kgwele ya dinao ya Dutch, o bona tshameko ya gagwe e le tlhakano ya ga Marco van Basten le Dennis Bergkamp. A kaiwa e le monosi wa dino yo o kgonang mo go tseneleng, Miedema ga a ipeele seelo sa go nosa. Motshameka pele wa pele wa Arsenal Kelly Smith fa a bua ka Miedema o ne a re, "o nosa dino ka lenao la gagwe la molema le lenao la moja, ka tlhogo, o thusa go dira dino. Ka fa go nna, ke motshameka pele yo o feletseng ebile ke ene yo o gaisang mo lefatsheng gompieno. O nna e le motshosetsi go sa kgatlhalesege gore ke  motsotso wa bokafe mo tshamekong. Fa a le fa pele ga dipale go nna le boiketlo,  go itsaa ka ledula mo a nang nago." Motshameki wa pele wa setlhopha sa setshaba sa Sweden, Nila Fischer o tlhalositse Miedema e le motshameki yo o kitso le botlhale: "O nna a leka go ya ka fa a sa bonweng ka teng a bo a dira motsamao fa wena o sa ipaakanya."

Ka 2019, Miedema o ne a re o tshameka thata jaaka motshamekagare yo o tlhaselang: "Ke a itse gore ke na le bokgoni jwa go nosa dino, mme ke rata go thusa batho. Ke rata go boa ke ya go tsaya kgwele a bo ke bona gore a nka se romele mongwe ko pele ga dipale." Ka 2022 a simologa a simolola go tshameka fa gare go na le kwa pele. Motshameki wa pele wa Arsenal le Enyelane Ian Wright o ne a mmitsa motshamekapele yo o gaisang le motshamekisi yo o gaisang. O itsiwe ka go tlhoka go ipelela dino ebile o bolela gore bori ja gagwe botswa kwa go nneng bori ga kwa a tswang teng: "ga ke rate go nna motho yo mongwe le mongwe a mo lebelelang. Ke tiro yame. Ke itumela fa mongwe o sele a nosa. Ke ipela go fetisa."

## Botshelo ja gagwe
Miedema o mo kgolaganong ya lorato le motshameki wa kgwele ya dinao wa Enyelane le motshameki ka ene wa pele wa Arsenal Beth Mead. Miedema o ne a le mo kgolagano le motshameki wa kgwele ya dinao wa moScottish le motshameki ka ene wa pele, Lisa Evans, dingwaga tse thataro. Miedema le Mead ba itseela ntsa mmogo e ba e biditseng Myle Meadema ka Ngwanatsele 2023.

Kgaitsadie yo monnye mo go ene, Lars, le ene ke motshameki wa kgwele ya dinao, yo ka 2020 a neng a tshamekela FC Den Bosch. A itsewe ka go tlhoka go ipelela dino tsa gagwe mo pepeneng, o ne a dira mo eseng ka fa tlwaelong fa a nna monosi yo o kwa godimo wa Netherlands ka 2019 morago ga gore monnawe a rotloetse gore a tshwae phitlhelelo eo.

Miedema ke mokwadi-mmogo wa *Vivianne voetbalt*, metseletsele ya dibuka tsa bana tsa metlae tse di nang le ene, di kwadile ka puo ya segabone ya seDutch.

Miedema o ithutela UEFA-B coaching licence. Ka 2021, o ne a amogela digrata tsa gagwe tsa Masters mo thutong ya Football Business go tswa kwa Johan Cruyff Institute. 

Ka 2019, Miedema e ne ya nna moemedi wa War Child, ba bopelotlhomogi ba ba emelang bana ba ba tshelelang kwa go leng dintwa teng. Ka Ngwanatsele wa 2021, Miedema a tsenelela mokgatlho wa bopelotlhomogi wa Common Goal, a tlama 1% ya dituelo tsa gagwe go re e ye kwa mekgatlhong ya setshaba e e berekang le banana. Miedema o ne a re"Ke lesego gobo ke tshela toro ya me mme ke ikutlwa ke na le tshwanelo ya go thusa ba bangwe go tshela toro ya bone le bone. Ke itumetse go tsenelela Common Goal le go atlolosa thuso e nka e dirang kwa ntle ga lebala." Ka Mopitlo wa 2022 o ne a etelela thuso ya potlako e e neng e tlhokwa ke batswasetlhabelo ba ntwa ya Russia kwa Ukraine, ga mmogo le motshameki wa Juvetus, Paulo Dybala.

Ka September 2022, Miedema a bula lebala la Cruyff Court le le biditsweng ka ene kwa Hoogeveen; kwa lefelong le a neng a tshameka kwa go lone e sale ngwana.

## Dipalopalo tsa tiro
**<big>Setlhopha</big>**

: *Esale ka Motsheganong a le lesome le boferabobedi 2024*

**<big>boditshabatshaba</big>**

Main article: Lenaane la dino tsa boditshabatshaba tse di nositsweng ke Vivianne Miedema

: *Esale ka motshameko o tshamekilweng ka Tlhakole a le masome a mabedi le boraro 2024*

## Ditlotla
**Bayern Munich**

* Bundesliga: 2014–15, 2015–16

**Arsenal**

* FA WSL: 2018–19;
* FA WSL Cup/FA Women's League Cup: 2017–18, 2022–23, 2023–24; maemo a bobedi: 2018–19, 2019–2

[thumb|Miedema at age 17 during a match against [:en:Belgium_women's_national_football_team|Belgium in 2014]]

* FA Women's Cup maemo a bobedi: 2017–18, 2020–21       

**Netherlands U19**

* UEFA Women's Under-19 Championship: 2014

**Netherlands**

* UEFA Women's Championship: 2017
* FIFA Women's World Cup maemo a bobedi: 2019
* Tournoi de France: maemo a bobedi 2020

**Individual**

* UEFA Women's Under-19 Championship Golden Player: 2014
* UEFA Women's Under-19 Championship-monosi wa dino yo o kwa godimo: 2014
* BeNe League-monosi wa dino yo o kwa godimo: 2013–14
* UEFA Women's Champions League-monosi wa dino yo o kwa godimo: 2016–17, 2019–20
* UEFA Women's Championship Silver Boot: 2017
* BBC Women's-motshameki wa kgwele ya dinao wa ngwaga: 2021
* FIFA Women's World Cup-setlhopha sa All-Star: 2019
* FIFA FIFPro Women's World11: 2020, 2021
* IFFHS Women's-setlhopha sa lefatshe: 2020
* PFA Women's Players'-motshameki wa ngwaga: 2018–19
* FA Women's Super League Golden Boot: 2018–19, 2019–20
* FWA Women's-motshameki wa kgwele ya dinao wa ngwaga: 2019–20
* London Football Awards Women's-motshameki wa ngwaga: 2018–19, 2019–20
* Football Supporters' Association-motshameki wa ngwaga: 2019, 2020, 2021
* WSL PFA Fans'-motshameki wa ngwaga: 2019–20
* Her Football Hub-motshameki wa ngwaga: 2020
* PFA-setlhopha sa ngwaga: 2018–19, 2019–20, 2021–22
* FA Women's Super League-motshameki wa kgwedi: October 2018, December 2019, October 2020
* FA Women's Super League-nno ya kgwedi: December 2022
* Arsenal-motshameki wa setlha: 2019–20

**Orders**

* Knight of the Order of Orange-Nassau: 2017

## Direkote

: *Esale ka Phukwi a le masome a mararo 2021*

**Eredivisie**

* Motshameki yo monnye: age 15

**WSL**

* Dino tse di nositsweng go gaisa mo ditsong tsa liki: 79
* Go amega mo dinong mo go kwa godimo: 112
* Go nosa dino tse tharo mo karolong ya ntlha mo go gaisang: 2
* Dino tse dintsi mo setlheng se le sengwe: 22
* Dino tse dintsi mo motshamekong o le mongwe: 6
* Go amega mo dinong go hetisa botlhe mo motshamekong o le mongwe: 10 (dino tse 6, 4 assists)
* Motshameki wa ntlha go amega mo dino tse lekgolo
* Motshameki wa ntlha go nosa kgatlhanong le ditlhopha tsotlhe

**Netherlands**

* Dino tse dintsi mo setlhopheng sa Under-17: 14
* Dino tse dintsi mo setlhopheng se segolo: 95

**Continental**

* Dino tse dintsi mo motshamekong o le mongwe wa metshameko ya UEFA Under-17: 8
* Dino tse dintsi mo metshamekong ya UEFA Under-17: 22
* Dino tse dintsi mo metshamekong ya Yuropa ya go ipatlela phatlha kwa sejaneng sa lefatshe: 16 (a lekana le Adriana Martín)

**Olympics**

* Dino tse dintsi mo kgaisanong ya diOlimpiki e le nngwe: 10

## Bona gape

* *[[:en:The_100_Best_Female_Footballers_In_The_World|The 100 Best Female Footballers In The World]]*    
* List of foreign FA Women's Super League players
* List of FA WSL hat-tricks

## Dintlha

# The all-star squad in 2019 was named "Players who Dared to Shine".

## Metswedi